
Sülysáp Város Önkormányzata Képviselő-testületének

2019. július 25-én tartandó rendkívüli ülésére

2. napirendi ponthoz
Tárgy:
Döntés a bölcsődevezető lemondásának visszavonása ügyében
Tisztelt Képviselő-testület!

Danyi Zsuzsanna bölcsődevezető 2019. július 31-ével lemondott közalkalmazotti jogviszonyáról és ezzel együtt bölcsődevezetői beosztásáról. 
A beosztásra a pályázatot kiírtuk, azonban 2019. július 22-én Danyi Zsuzsanna arról tájékoztatott, hogy magánéletében időközben olyan – a munkájához nem kapcsolódó – változás történt, amely miatt mégis fenn tudná és szeretné is tartani a közalkalmazotti jogviszonyát és a vezetői megbízását, így lemondását írásban visszavonta.
A kiírt pályázatra a 2019. július 21-ei határidőig egy pályázat érkezett, azonban a pályázó nem felel meg annak a pályázati feltételnek, miszerint a vezetői beosztás betöltéséhez legalább 5 év felsőfokú végzettséget vagy felsőfokú szakmai képesítést igénylő, a gyermekvédelem, a szociális ellátás, az egészségügyi ellátás, illetve a közoktatás területén betöltött munkakörben szerzett szakmai gyakorlat szükséges, és mindössze bő három hónapos vezetői gyakorlattal rendelkezik.

Mindezeket megfontolva, és figyelembe véve, hogy Danyi Zsuzsanna közel két éve vezeti az intézményt jelentősebb probléma és panasz nélkül, javaslom, hogy fogadjuk el a visszavonásról szóló jognyilatkozatát, és vonjuk vissza a kiírt álláspályázatot.

Mivel a közalkalmazotti jogviszonyról való lemondás – mint egyoldalú jognyilatkozat – a közléssel hatályosul, azaz a közlés megtörténtét követően a nyilatkozat már nem vonható vissza és nem is módosítható, kivéve, ha azzal a címzett egyetért, kérem a tisztelt Képviselő-testületet – mint a kinevezési és megbízási jogkör gyakorlóját – az előterjesztés megtárgyalására és döntésük meghozatalára!

…/2019. (VII. 25.) ÖKT határozati javaslat

Sülysáp Város Önkormányzatának Képviselő-testülete az Mötv. 19. § a) pontja és 41. § (7) bekezdése alapján
1./ a Gólyahír Bölcsőde vezetője, Danyi Zsuzsanna vezetői megbízásról és közalkalmazotti jogviszonyról való lemondásának visszavonására irányuló 2019. július 22. napján kelt nyilatkozatát elfogadja, és hozzájárul Danyi Zsuzsanna jelenlegi közalkalmazotti jogviszonyának és vezetői megbízásának változatlan feltételek melletti fenntartásához,
2./ a bölcsőde magasabb vezetői beosztására kiírt pályázatot visszavonja,
3./ felkéri és felhatalmazza a polgármestert és a jegyzőt a szükséges intézkedések megtételére.

